R5dwMg/zh-wiki-yue-long huggingface dataset:
2013年1月，加盟湖南衛視《我是歌手》第一季、為首發歌手，喺第三輪遭到淘汰，之後喺復活賽演唱《寂寞讓我如此美麗》同《梨花又開放》未復活。2013年5月，參加金鷹卡通衛視《中國新聲代》，擔任人氣導師。
《我是歌手》第二季，係中國大陸湖南衛視喺2014年第一季度播出嘅逢星期五晚黃金檔音樂類真人騷節目，係2014湖南衛視節目巡禮重點推介嘅一檔節目，接檔節目《爸爸去哪兒第一季》。節目由《我是歌手》系列節目製作人洪濤打造，音樂總監係香港資深音樂人梁翹柏，首期節目喺2013年12月19號喺湖南長沙HBS廣電中心錄製，同埋喺2014年1月3號夜晚8點首播。
第二季嘅賽制除突圍賽、半決賽、總決賽外，其他沿襲第一季。復活賽變突圍賽因為根據第一季賽果，出現唔公平嘅情況，所以喺第二季有所調整。突圍賽邀請喺節目入面遭到淘汰同補位歌手再競演，爭奪半決賽同總決賽第一輪嘅參賽資格，爭奪名額視乎有幾多位首發歌手進入半決賽同總決賽第一輪。
競演分做五輪、每輪分兩場，包括突圍賽、半決賽同總決賽，共13期。每輪有7位歌手競演，每場都有500位觀眾聽審投票，每位聽審揀3位自己認為嗰場表現最好嘅歌手。排位賽冇淘汰，淘汰賽將淘汰一位歌手。兩場競演累計得票率最低嘅歌手將被淘汰出7人陣容，由新加入嘅一位歌手替補。
根據第二期入面導演洪濤所講，呢季原來嘅「復活賽」將改做「突圍賽」。喺突圍賽入面，遭到淘汰嘅歌手同補位歌手同時競演，爭奪半決賽同總決賽第一輪嘅資格。因為根據第一季賽果，排第三嘅楊宗緯只競演兩期比賽，就直接喺復活賽復活直接進入半決賽同總決賽，而第五名嘅彭佳慧更只需競演一輪就直接進入半決賽同總決賽，所以喺第二季賽制有所調整。
呢期係我是歌手第二季第四場競演、為第二輪淘汰賽。第四期，喺北京時間2014年1月15號錄製，2014年1月24號夜晚8點喺湖南衛視播出。呢期，張宇出場順序原本係1號，鄧紫棋出場順序原本係3號，後來鄧紫棋同張宇交換出場順序。
呢期係我是歌手第二季第六場競演、為第三輪淘汰賽。第六期，喺北京時間2014年1月24號錄製，2014年2月7號夜晚8點喺湖南衛視播出。呢期，張杰同品冠曾私下調換過演唱順序，鄧紫棋喺競演過程中耳機突然冇音樂而要重唱。
呢期係我是歌手第二季第七場競演、為第四輪排位賽。第七期，喺北京時間2014年2月13號錄製，因元宵節嘅緣故，喺兩星期後2014年2月21號夜晚8點喺湖南衛視播出。第四輪，因之前羅琦嘅退賽同品冠嘅淘汰，有兩位歌手加入比賽分別係滿文軍同茜拉、為第三位補位歌手。
呢期係我是歌手第二季第八場競演、為第四輪淘汰賽。第八期，喺北京時間2014年2月20號錄製，2014年2月28號夜晚8點喺湖南衛視播出。呢期，周筆暢出場順序原本係4號、茜拉出場順序原本係7號、滿文軍出場順序原本係2號、張宇出場順序原本係6號，後來周筆暢同茜拉交換出場順序、滿文軍同張宇交換出場順序。
呢期係我是歌手第二季第九場競演、為第五輪排位賽。第九期，喺北京時間2014年2月27號錄製，2014年3月7號夜晚8點喺湖南衛視播出。第五輪，動力火車加入比賽、為終極補位歌手。呢期，鄧紫棋出場順序原本係2號、張宇出場順序原本係5號，後來鄧紫棋同張宇交換出場順序。
總決賽第一輪係「幫幫唱」環節，由歌手邀請幫唱嘉賓合演，將綜合半決賽嘅得票率，淘汰最低得票率嘅兩位歌手。第一輪佔總成績嘅30%。呢輪競演歌手出場順序係，根據半決賽嘅排名，排名越前嘅將可獲得優先選擇權。總決賽第一輪，張宇同周筆暢遭到淘汰。
我是歌手第二季總決賽結束後，製作單位決定加演一場「雙年巔峰會」，由呢季嘅前五強歌手同第一季嘅羽泉、林志炫、楊宗緯、彭佳慧同尚雯婕共十位歌手，以競演為「外殼」、以高品質演唱會為「內核」，進行一場大型演唱會，比賽唔設排名。
2013年11月5號喺長沙舉辦嘅冠名同廣告客戶招商會入面，請咗第一季嘅參賽歌手黃綺珊同尚雯婕做新一季嘅記者會站台，節目冠名招標起步價為1億出頭，招標過後由立白集團以2.35億人民幣攞咗冠名權，再次成為冠名贊助商。
除咗冠名廣告，仲有插播廣告、特殊窗口廣告同助廣告，總共標得廣告價格9億8千萬人民幣，加上其他並未參與招標嘅廠商，於節目播出之際臨時增加嘅廣告費用，總金額超過10億，比第1季招商總額增加2億，網友統計整季節目總營收保守估計近11億。
喺第二季，凡係參加現場錄製嘅觀眾都唔准影相，公佈結果嘅現場更係封密，保安更係無比森嚴，連贊助商都套不到內幕消息。連參賽歌手都參與「放煙霧彈」行動。。內地網友成功透露羅琦喺第4輪起退賽嘅消息，香港網友亦成功透露鄧紫棋喺第3輪嘅歌單，令「劇透」問題再次出現。
為咗更有力防止結果提早外洩，周筆暢喺第二期，即第一輪結果出爐前嗰個星期，喺出席自己潮牌店開業活動接受記者採訪時，有意暗示自己「遭到淘汰」嘅消息，但當正式結果係曹格遭到淘汰，除咗令觀眾驚訝之外，亦達到結果出乎意料嘅效果，但以呢種方法「犧牲」兩位歌手，引起雙方支持者彈劾。
第二次「煙霧彈」行動係喺第七期。即使假嘅補位歌手名單包括林憶蓮、田馥甄、楊乃文、動力火車、陶喆等人，鄧紫棋已成功透出補位歌手係邊個，所以本身亦係歌手嘅吉傑亦加入煙霧彈行動，佢成功掩護茜拉，成為佢嘅「經紀人」兼翻譯，而在場歌手亦演繹咗楊乃文、陶喆同埋動力火車嘅作品。
韋唯喺第二期現場表演《在水一方》時突然中斷，根據洪濤嘅講法，係程式出錯，但韋唯喺播放後解釋，係樂隊嘅音響設備突然斷電，而奪冠以為係得到現場觀眾嘅同情。另外，有網友直稱韋唯忘詞同埋走音，韋唯解釋現場觀眾有例證係節目剪接後嘅效果，但原影片因為保密問題而冇外洩。
加上佢以渾厚嘅女中音挑戰經典老歌《在水一方》，更造成觀眾評價嚴重兩極分化。但喺第3期，韋唯因為揀錯歌，選唱梅艷芳嘅柔美曲目《女人花》，同佢充滿力量嘅聲線格格不入，排名由第一名暴跌至第七名，令第二輪比賽過關機會蒙上陰影。
韋唯喺第4期演唱啲仔為自己選唱嘅《太陽最紅，毛主席最親》，引起年輕人同社會人士反彈，除咗歌詞帶有民族同埋政治色彩，韋唯處理高音部分嘅穩定度亦較低。喺突圍賽賽前表明唔可以喺賽前賽後同現場觀眾傾偈，以免妨礙投票公正，但韋唯公然犯規，被曹格質疑應該會被剪，但韋唯打圓場時，就想讓觀眾投票畀其他歌手，被網友批評佢多此一舉。
喺第二季歌王誕生後，製作單位決定加演一場，為「雙年巔峰會」，由兩季嘅前五強歌手，以競演為「外殼」、以高品質演唱會為「內核」，進行一場大型演唱會，比賽不設排名。喺4月11號夜晚10點喺湖南衛視採用直播形式播出。
喺第一季，楊宗緯由於只競演一輪就遭到淘汰，外界分析係由於佢選唱嘅歌曲偏向安靜、抒情嘅類型，例如王菲嘅《矜持》，決賽時選唱嘅《最愛》等，引唔起現場觀眾共鳴同欣賞，反觀其他選手選唱嘅飆高音、氣氛更活躍嘅歌曲，往往得到較高票數。
而周筆暢嘅《哭了》雖然能夠感動現場觀眾，但因為沒有飆高音嘅特色，所以只排第五名，同網站票選結果大相逕庭。連第二位補位歌手品冠亦因為聲音屬於溫柔細膩型，喺第五期包尾，只競演一輪便遭到淘汰。對此有媒體戲稱該節目係「我是歌吼」，諸如品冠咁溫暖唔造做作嘅歌手，呢個節目歡迎，但觀眾排斥噉樣嘅歌手。
第二季節目喺2014年1月3號起逢星期五夜晚8點喺湖南衛視播出。新媒體平台方面，呢季節目由樂視網攞咗，樂視網喺湖南衛視電視直播嘅同時，網絡都同步播送，同時專門為節目設置一個臨時嘅點評環節，喺廣告時段娛樂記者會針對歌手嘅演出做自己嘅點評。
《我是歌手》第三季，係中國大陸湖南衛視喺2015年第一季度播出嘅逢星期五晚後晚間檔音樂類真人騷節目，係2015湖南衛視節目巡禮重點推介嘅一檔節目，接檔節目《一年級》。節目由《我是歌手》系列節目製作人洪濤打造，音樂總監係香港資深音樂人梁翹柏，首期節目喺2014年12月20號喺湖南長沙HBS廣電中心錄製，同埋喺2015年1月2號夜晚10點首播。
第三季嘅賽制升級做「2+1」嘅全新模式。「2」代表同前兩季一樣嘅排位賽同淘汰賽，有7位歌手競演，每場都有500位觀眾聽審投票，每位聽審揀3位自己認為嗰場表現最好嘅歌手。排位賽冇淘汰，淘汰賽將淘汰一位歌手。
頭兩場競演，由7位首發歌手競演，兩場競演累計得票率最低嘅歌手將被淘汰出7人陣容。第三場競演將會係第一輪踢館賽，首位踢館歌手將會同首發六位歌手競演，如果踢館成功，喺嗰場競演贏咗一半嘅歌手，唱進前四名，加入在線歌手嘅陣容，嗰場競演排第尾嘅歌手將遭到淘汰，呢個時候第四場競演嘅歌手陣容將會係五位首發歌手、首位踢館成功歌手同首位補位歌手，而如果踢館失敗，踢館歌手將遭到淘汰，無緣接下來嘅競演，在線六位歌手將唔變到第四場同首位補位歌手競演。
喺第五場競演完成嘅時候，7人陣容無論係首位補位歌手同六位首發歌手定係首位補位歌手、首位踢館成功歌手同五位首發歌手，每位歌手都會有兩場嘅成績，兩場競演累計得票率最低嘅歌手將被淘汰出7人陣容。喺第五期，淘汰嘅歌手可能係一位首發歌手或首位踢館歌手更或者首位補位歌手。
呢期係我是歌手第三季首場競演、為第一輪排位賽。第一期，喺北京時間2014年12月20號錄製、2015年1月2號夜晚10點喺湖南衛視首播。首場競演歌手出場順序由觀眾投票決定，觀眾期待值越高嘅歌曲，歌手就越遲出場。
呢期係我是歌手第三季第三場競演、為第一輪踢館賽。第三期，喺北京時間2015年1月8號錄製、2015年1月16號夜晚10點喺湖南衛視播出。第一輪，由李榮浩參加踢館賽、為首位踢館歌手，最終以第六名踢館失敗。
呢期係我是歌手第三季第四場競演、為第二輪排位賽。第四期，喺北京時間2015年1月15號錄製、2015年1月23號夜晚10點喺湖南衛視播出。第二輪，李健加入比賽、為首位補位歌手。呢期競演歌手出場順序由上一期排名靠前嘅歌手優先揀。
呢期係我是歌手第三季第六場競演、為第二輪踢館賽。第六期，喺北京時間2015年1月29號錄製、2015年2月6號夜晚10點喺湖南衛視播出。第二輪，由譚維維參加踢館賽、為第二位踢館歌手，最終以第一名踢館成功，而古巨基呢場排包尾遭到淘汰。
呢期係我是歌手第三季第八場競演、為第三輪淘汰賽。第八期，喺北京時間2015年2月12號錄製、2015年2月20號夜晚10點喺湖南衛視播出。呢期，張靚穎出場順序原本係1號、韓紅出場順序原本係4號、譚維維出場順序原本係2號、鄭淳元出場順序原本係5號，後來張靚穎同韓紅交換出場順序、譚維維同鄭淳元交換出場順序。
呢期係我是歌手第三季第九場競演、為第三輪踢館賽。第九期，喺北京時間2015年2月13號錄製、2015年2月27號夜晚10點喺湖南衛視播出。第三輪，由李佳薇參加踢館賽、為終極踢館歌手，僅僅以一票之差以第五名踢館失敗。
總決賽第一輪係「幫幫唱」環節，由歌手邀請幫唱嘉賓合演，排包尾嘅遭到淘汰。呢輪競演歌手出場順序係，七位歌手之中首先抽出呢輪最後一位競演嘅歌手，嗰位被抽中嘅歌手能安排其中一位歌手順序係自己嘅前面，直至剩餘一、二號，將會另作抽簽揀出呢輪嘅出場順序。
總決賽第二輪就係獨唱，由於孫楠喺第一輪競演結束後宣佈退出比賽，因此第二輪就自動變做「首尾兩兩對陣」嘅方式做對決，就唔使淘汰第一輪得票率最低嘅歌手，當每組競演完畢後，觀眾需投票並得出最終三位「終極歌王候選人」，最後喺三位「終極歌王候選人」入面以觀眾投票形式產生呢季歌王。
呢期係我是歌手第三季第十四場競演、為「2015巔峰會」。第十四期，喺北京時間2015年4月3號夜晚10點喺湖南衛視採用直播形式播出。呢季巔峰會，由第一季嘅黃綺珊、楊宗緯，第二季嘅韓磊、曹格、張杰、周筆暢，第三季嘅韓紅、李健、鄭淳元、黃麗玲、譚維維同胡彥斌共十二位歌手參加。
喺2015年湖南衛視招商會入面，第三季嘅獨家冠名權仲係被立白集團攞咗，以三億元人民幣攞咗冠名權，比第二季嘅高0.65億元，成為2015年湖南衛視三檔最吸金嘅節目之一，排喺《爸爸去哪兒》第三季同《快樂大本營》之後。
張靚穎原本從湖南衛視超級女聲出道，出道到依家星途順遂，依家係中國大陸其中一個最出名嘅歌手。洪濤喺第二季嗰陣請過張靚穎，但都被佢拒絕。喺第三季籌備嗰陣，外傳洪濤再次發起攻勢，多次以人情遊說請張靚穎參加。
喺11月嗰陣，張靚穎喺新專輯發佈會入面回應，話熱愛《我是歌手》嘅舞臺，但節目錄製期間同佢嘅行程發生衝突，否認參加節目。之後有網民爆料，洪濤幾次遊說張靚穎參加，最終張靚穎12月11號喺新浪微博寫咗「我去」嘅字樣，答應參賽。
競演規則講到明所有歌手由上台開始一直到唱到謝幕嘅過程入面唔畀講嘢，只可以用音樂去打動觀眾。喺第五期競演入面，除咗主持人外嘅六位歌手入面，得兩位歌手尊重競演規則，其他四位歌手唱完後喺台上違規開腔。即使總導演洪濤喺節目入面表現到同平時冇咩唔同，但根據記者從知情人士到知道喺宣佈競演名次前，洪濤首次喺錄製入面黑面，並鄭重重申《我是歌手》嘅競演規則，唔點名咁警告幾位歌手嘅競演表現。
呢季總決賽首次用5.1環繞聲做現場直播，音響系統比前兩季仲複雜。由於節目組事先冇對延時補償功能進行充分調試，導致第一輪「幫幫唱」環節嘅所有競演喺湖南衛視高清頻道播出嘅版本同網絡版都出現唔同程度嘅人聲同伴奏唔同步嘅現象。
」 儘管場內排名唔高，佢喺場外就格外火爆。佢嘅演唱喺業內被認可，有好多業內人士喺微博到撐佢，仲攞到「不飆高音不炫技，用最真實的自己滋養聽歌者心靈」嘅好評。喺香港，唱片行好快揾到佢嘅唱片庫存，擺咗喺「熱門」位置去賣。
有部分觀眾同埋音樂圈人都被陳潔儀吸引，都奉佢做摯愛。但係，有傳佢翻唱《心如刀割》「成場都走晒音」，靠後制修正先播到。喺現場睇錄影嘅記者仲話，首戰令人驚艷嘅黃麗玲第二戰出現咗一個驚悚嘅破音，但係播出時就一切正常，懷疑節目有修音。
新浪網認為，製作單位重金去請歌手，出於對佢哋嘅尊重，製作單位喺後期為保證節目質量同埋明星個人嘅形象的確會進行一定嘅加工，並指出第二季嘅品冠喺唱《我不難過》時都全程跑調，但播出時就變咗一切正常。 對於媒體報導同樂評人嘅講法，節目組並冇做任何回應。
青年歌手姚貝娜因乳腺癌復發，2015年1月16號下晝4點55分喺北京大學深圳醫院病逝，得年33歲。我是歌手第三季嘅官方微博發文悼念歌者姚貝娜，我是歌手節目組喺1月16號嘅節目入面增加紀念姚貝娜嘅內容，片尾播放紀念姚貝娜嘅視頻，仲以《生命的河》做嗰期節目片尾曲。
據佢嘅父親姚峰描述，姚貝娜生前諗過參加我是歌手，未能參加喺佢生前最大嘅遺憾。之後喺第八期節目入面，佢生前嘅圈內好友譚維維唱咗佢生前曾喺《中國好聲音》第二季唱過嘅歌《也許明天》，嚟懷緬佢。喺譚維維唱嘅《也許明天》入面，融入咗姚貝娜唱過嘅《Let It Go》同《魚》嘅旋律。
喺第一輪淘汰賽前，因張靚穎選唱張學友嘅粵語歌《餓狼傳說》，古巨基用手機幫佢糾正粵語發音，但係被虧佢學粵語歌嘅速度比佢學國語歌更快，後來正式授課反而似嚴師。喺2月6號播出嘅第二輪踢館賽入面，古巨基首次排第尾，由於譚維維以第1名踢館成功，令佢成為節目史上首位遭到淘汰嘅主持人。
突圍賽開始前，張靚穎通過公司少城時代發布聲明，宣佈退出比賽。佢嘅工作人員接受騰訊娛樂采訪時話，佢今年即將發行英文專輯，有大量製作需要喺海外完成，同埋突然接收到重要工作邀約，時間無法配合因此不能繼續參賽 。
喺第二季攞咗亞軍嘅鄧紫棋獲節目組邀請參加「2015雙年巔峰會」。鄧紫棋經紀公司蜂鳥音樂話因爲需要拍MV、錄音等工作，佢無法再改編新曲，所以同節目組提出要唱新歌，吾使編曲嘅工作，先答應參加。節目組初頭應承，喺彩排前兩日就違背先前嘅協議，要求佢表演翻唱歌，但佢無法喺短時間內同兼顧其他工作下作出好嘅編曲，因此爲咗表演質量而要求堅持原先嘅協議，想表演新歌。
根據造字工房核實，節目組喺未獲得造字工房許可嘅情況下，用咗包括造字工房力黑體、造字工房朗倩體在內共5款造字工房字體。根據初步核算，節目製作方需要畀15萬元嘅使用費。1月4號，節目組製片方已經同造字工房聯繫，仲對未經授權使用字體事宜表示歉意同表示對設計版權嘅尊重。
《我是歌手》第四季，係中國大陸湖南衛視喺2016年第一季度播出嘅逢星期五晚後晚間檔音樂類真人騷節目，係2016湖南衛視節目巡禮重點推介嘅一檔節目，接檔節目《全員加速中》。節目由《我是歌手》系列節目製作人洪濤打造，音樂總監係香港資深音樂人梁翹柏，首期節目喺2016年1月7號喺湖南長沙HBS廣電中心錄製，同埋喺2016年1月15號夜晚10點首播。
第四季嘅賽制除第一期嘅8進7嘅搶位賽外，其他沿襲第三季，賽制係三場一輪。除咗首場嘅搶位賽有8位歌手競演，之後都係由7位歌手競演，每場都有500位觀眾聽審投票，每位聽審揀3位自己認為嗰場表現最好嘅歌手。
喺前三季嘅首場，都由7位歌手競演，而呢季首場就有8位歌手將會經由搶位嘅方式，得到喺下一期參賽嘅資格，8位歌手競演後，經過觀眾聽審投票後，攞第8名嘅歌手將直接淘汰，剩返嘅7位歌手將進入下一期，並累計第一、二場嘅成績，得票率最低嘅歌手將被淘汰。
1月23號係第三位踢館嘅誕生之夜，8位人氣歌手進行兩輪演唱，第一輪8位歌手分別演唱一首自選歌曲，第二輪將演唱由網友票選出嘅歷屆歌手八大金曲，喺每首歌演唱前，發放10000個分貝投票權，8位歌手演唱完畢後，得到投票權嘅80000名用戶將進行投票，每位用戶必須選擇自己喜歡嘅3個表演，否則投票作廢。
呢期係我是歌手第四季首場競演、為第一輪搶位賽。第一期，喺北京時間2016年1月7號錄製、2016年1月15號夜晚10點喺湖南衛視首播。呢季首場有8位歌手，8位歌手將進行新增8進7嘅搶位賽，排包尾嘅將遭到淘汰，搶位失敗。
呢期係我是歌手第四季第二場競演、為第一輪淘汰賽。第二期，喺北京時間2016年1月14號錄製、2016年1月22號夜晚10點喺湖南衛視播出。因上期關喆同HAYA樂團並列第七，冇人遭到淘汰，所以呢場將先淘汰兩位入面排名較低嘅一位，視作搶位失敗。
呢期係我是歌手第四季第三場競演、為第一輪踢館賽。第三期，喺北京時間2016年1月21號錄製、2016年1月29號夜晚10點喺湖南衛視播出。第一輪，由蘇運瑩參加踢館賽，為首位踢館歌手，最終以第五名踢館失敗。
呢期係我是歌手第四季第六場競演、為第二輪踢館賽。第六期，喺北京時間2016年2月4號錄製、2016年2月19號夜晚10點喺湖南衛視播出。第二輪，由王晰參加踢館賽、為第二位踢館歌手，最終以第一名踢館成功，而蘇見信呢場排包尾遭到淘汰。
呢期係我是歌手第四季第七場競演、為第三輪排位賽。第七期，喺北京時間2016年2月17號錄製、2016年2月26號夜晚10點喺湖南衛視播出。第三輪，容祖兒加入比賽、為第二位補位歌手。呢期，容祖兒因收音設備故障而重唱。
呢期係我是歌手第四季第八場競演、為第三輪淘汰賽。第八期，喺北京時間2016年2月25號錄製、2016年3月4號夜晚10點喺湖南衛視播出。呢期，李玟出場順序原本係6號，張信哲出場順序原本係2號，後來李玟自願同張信哲交換出場順序。
呢期係我是歌手第四季第十場競演、為第四輪排位賽。第十期，喺北京時間2016年3月10號錄製、2016年3月18號夜晚10點喺湖南衛視播出。第四輪，老狼加入比賽、為終極補位歌手。呢期競演歌手出場順序由競演歌手賽前集體滑手機決定邊個係第一位出場嘅歌手，等第一位唱完之後，臨場抽出下一位演出歌手，如此類推。
呢期係我是歌手第四季第十一場競演、為第四輪淘汰賽。第十一期，喺北京時間2016年3月17號錄製、2016年3月25號夜晚10點喺湖南衛視播出。呢期，老狼出場順序原本係6號、容祖兒出場順序原本係4號，後來老狼自願同容祖兒交換出場順序。
總決賽第二輪就係獨唱，由剩餘嘅六位歌手根據第一輪排名以「首尾兩兩對陣」嘅方式進行對決，當每組競演完畢後，觀眾需投票並得出最終三位「終極歌王候選人」，最後喺三位「終極歌王候選人」入面以觀眾投票形式產生呢季歌王。
呢期出場順序係，第三季同第四季嘅歌手，貢獻力量稍微大一點，那一邊嘅歌手便可靠後出場，可以靠後出場嘅係第四季嘅歌手，即係第三季嘅歌手先派一位歌手出場。唯一可以遙控抽籤台嘅遙控器會令數字1升上來，代表呢位歌手將會係第一個出場。
自我是歌手音樂教師項目啟動以來，包括今晚嘅金典之夜，以歌手嘅名義同節目嘅名義通過「芒果V基金」同我是歌手欄目──公益項目，募捐5730000元。喺呢星期嘅愛心競爭，貢獻更大嘅係第四季歌手。最終韓紅以220084 元最多貢獻擊敗黃致列嘅168758 元同張信哲嘅109510元，為今晚貢獻最多嘅歌手。
事實上關喆喺2005年就因參加過《我型我秀》嘅歌唱比賽而出道，喺2008年發行咗首場演唱曲目《如果分開我也愛你》所在嘅專輯，仲喺2009年發表咗依家大家耳熟能詳嘅《想你的夜》，可惜歌紅人不紅、星途沉潛，先至會被質疑並未擁有資格成為我是歌手第四季嘅首發。
同時，隨住蘇運瑩嘅踢館失敗同埋張信哲嘅補位，我是歌手首次出現冇一位中國大陸在線歌手嘅局面。雖然隨住王晰第二輪踢館成功，局面暫時得到打破。但之後係第三輪比賽同埋第四輪比賽，王晰同老狼相繼遭到淘汰，金志文都喺第三輪踢館賽踢館失敗。
今年嘅《我是歌手》總決賽本來係兩位主持人，可是場外嘅主持人臨時被取消，何炅喺四個鐘嘅直播當入面需兼顧舞台前後，所以口誤好多，「歌王花落誰家」唔小心講咗做「花王花落誰家」， 「歌王之戰」都講咗做「歌王資戰」，仲將葉蒨文嘅英文名「Sally」講咗做「Lisa」。
張信哲喺第四期節目錄製前去泰國、上海商演，因溫差太大而唔好彩重感冒，彩排時嚴重到失聲。佢入院接受X光檢查，因為過敏體質而唔可以進行激素注射，而進行「霧化」治療。同節目錄製嗰日，佢決定抱病演出，聲音沙啞都賣力唱完。
佢賽後話，雖然現場表現唔好，但至少「我沒有像自己擔心的那樣，唱到一半唱不下去。」佢非常具有運動家精神，「既然決定要來，只要能發得出聲音，就要上台，我覺得這是一個歌手應該要做到的，在這舞台是一個基本的敬意。
趙傳喺第5期錄製前趕往長沙參賽途中遭遇重大車禍，車禍後趙傳同埋隨行人員都唔同程度嗰出現頭暈、噁心、全身疼痛，佢克服因車禍帶來嘅身體劇烈不適，堅持參加完比賽。為咗公平參賽唔打感情牌，為咗觀眾們喺評分時嘅公平公正，佢喺比賽前冇同任何媒體同埋主辦單位湖南衛視講返呢件事，當日參賽後先同歌迷透露咗呢件事嘅相關資訊。
由於節目連續2期嘅錄制，每位歌手都相當疲憊，持續作戰嘅蘇見信都唔好彩病咗，嚴重感冒導致嗓子沙啞，令整個工作團隊都相當緊張。為咗堅持完成節目錄制，臨時請醫生到錄制現場為佢打針，因為藥物刺激頻頻嘔吐嘅佢，卻為咗緩解身邊工作人員緊張氣氛，同埋芒果經紀人孫驍驍開玩笑逗大家開心，事後孫驍驍都喺微博中感性嘅回憶「信哥哥感冒了，醫生來休息室幫他打針，看到他因為藥物刺激頻頻嘔吐，我們都擔心的不得了，他卻嘻嘻哈哈的安慰我們說沒事。
越是這樣，我們越是心疼。」帶病上場嘅佢忍著病痛，堅持將整首歌唱完。重感冒加上連續錄制導致嚴重睡眠不足，彩排時一度聲音沙啞，佢仲係用毅力支撐完成咗表演，雖然最後遺憾暫別舞臺，卻係社交媒體平台上引起一眾樂評人同埋觀眾嘅熱烈討論，紛紛對佢嘅成績表示無法接受。
先前曾傳出李玟漸漸淡出歌壇係因喉嚨出咗問題，而佢都坦承由於支氣管炎曾一度冒出放棄歌唱的念頭。點知，2月25號李玟參加第8期彩排時，竟再度病痛失聲，求好心切嘅佢眼見只剩3小時節目就要錄製，令佢急得喺現場崩潰痛哭，粉絲睇到佢淚崩嗰畫面，都紛紛話不捨！
佢先前面對支氣管炎失聲嘅問題，已聲稱「比以前更好一些」，並藉由持續練習慢慢揾返聲音。但近日佢又因感冒引起喉嚨不適，雖同網友尋求偏方解決，但仍係錄影前慘遇失聲狀況，令佢不禁現場淚崩！仲好佢後來以意志力克服一切，事後都喺微博發文，「謝謝你們，今天我堅持下來了」令粉絲鬆咗一口氣，但都心疼天后為比賽竭盡心力，後來已康復，喺第9、10期都成功唱高音。
容祖兒係微博、Facebook同Instagram上透露3月15號為快歌作最後練舞時左腳扭傷，導致韌帶受傷，雖比預期嚴重，但仍以快歌比賽，冇放棄跳舞。最終獲得歌手互投第1名、觀眾聽審投票第3名嘅成績。
總決賽第一輪中排第尾遭到淘汰嘅容祖兒令網友覺得好惋惜同唔捨得，連導演洪濤都認為佢排名可進入前三名，雖然冇同其他歌手一樣邀請大牌助演嘉賓，邀請咗同門師弟陳偉霆，不過整個競演過程非常順利，反觀老狼嘅競演過程，雖然邀請咗汪峰、周曉鷗等中國大陸知名搖滾歌手，但係整首《禮物》演唱出現好多問題，每位演唱嘅歌手都出現走音、跑調、唱錯砍錯情況，被網友戲稱︰「集體車禍」，但出乎意料地喺第一輪攞第四名嘅成績。
1988年3月27號，Jessie J喺英國大倫敦紅橋倫敦自治市出世，喺紅橋倫敦自治市梅菲爾德高中讀高中。佢去過柯林表演藝術學校進修，當時佢被揀做演出十一年歷史嘅音樂劇《微風輕哨》，該劇由Andrew Lloyd Webber喺倫敦西區劇院完成。
2003年，Jessie J十五歲嗰陣，佢贏到英國傑出天才大賽嘅「最佳流行歌手」獎。16歲嗰陣，喺英國倫敦表演藝術學校讀書，並喺17歲加入女子團體靈魂深處。2006年，同Adele、Leona Lewis喺表演藝術學校同年畢業。
Jessie J喺2005年開始錄佢嘅第一隻錄音室專輯，呢隻專輯喺2011年1月19號錄完。佢透露《Big White Room》會喺佢專輯入面出現，佢喺17歲嗰陣寫呢隻歌，而呢隻歌係嚟自佢11歲嗰陣嘅經歷。
嗰陣佢同嗰個細路仔係同房病人，佢過世，所以就寫咗呢隻歌。Jessie J話專輯入面嘅歌《Who You Are》係佢起歌名起得最自豪嘅一隻歌，佢話隻歌係「年輕人嘅正面學習榜樣」同「我成日話自己我一半係藝人、一半係心理學家」 。
隻歌喺2005年寫，嗰陣佢啱啱搬到去洛杉磯，同埋經歷緊一段孤獨同艱難嘅時刻。有隻歌叫《Sexy Silk》原本係佢嘅第一隻單曲，隻歌喺《Easy A》嘅原聲帶度出現。但係喺2010年尾 Jessie J就出咗佢第一隻單曲《Do It Like a Dude》。
原本隻歌係佢同蕾哈娜去寫，因為蕾哈娜嘅作品《Rude Boy》喺嗰陣發行，而呢隻歌有部分嘅靈感都係嚟自嗰隻歌。喺發畀蕾哈娜管理團隊之前，佢就將《Do It Like a Dude》發畀小島唱片，而小島唱片就堅持將嗰隻歌做Jessie J嘅第一張單曲。
喺2012年1月31號，Jessie J宣佈佢已經開始咗去錄佢第二張專輯。佢亦都講咗佢想同好多藝人喺嗰年合作，可能會包埋當年同佢喺《好聲音》節目一齊做導師嘅藝人 。Jessie J被透露話CeeLo Green喺Twiiter度聯絡咗佢之後就喺錄音室同佢合作。
透過Twitter嘅 微博網站，Jessie J宣佈佢第一個馬拉松式嘅巡迴演唱會叫《Nice to Meet You Tour》，而呢次演唱會喺2013年10月15號開始，喺2014年2月8號完。喺《Alive》專輯入面第一隻出嘅單曲《Wild》喺英國同澳洲做咗頭5最紅嘅歌。
Other 喺專輯入面推出嘅其他單曲有《It's My Party》同《Thunder》。Jessie J亦都同Robin Thicke去錄DJ Cassidy嘅第一隻單曲《Calling All Hearts》。
喺2014年10月13號，佢喺英國出咗第三隻錄音室專輯《Sweet Talker》，呢隻碟最高排喺第5位。同Ariana Grande、Nicki Minaj錄嘅《Bang Bang》就係專輯入面第一隻發行嘅歌。
呢隻歌喺英國單曲排行榜排第1，亦都係佢喺英國第三隻攞到第一同第七隻攞到頭五嘅歌。《Bang Bang》最初發行喺美國告示牌百強單曲榜排第六，係自2014年入榜以嚟第二高。呢隻歌亦係自《Domino》後，Jessie J喺美國榜單度第二隻排頭十嘅歌，最尾呢隻歌最高排過喺第3。
喺2015年，佢取代will.i.am 做咗《 澳洲好聲音 》嘅導師同評判。喺2016 Brit Awards嘅提名，Jessie J嘅2015年單曲《 Flashlight》被提名做英國最佳影。喺2015年1月，佢開始Sweet Talker巡迴演唱會去宣傳佢嘅專輯。
喺2017年8月11號，Jessie J發行新單曲《Real Deal》做M&M's嘅宣傳活動。喺9月12號，佢宣佈會出第四隻專輯《R.O.S.E.》同單曲《Think About That》，而之後喺2017年9月15號以專輯嘅先行單曲發行，第一隻單曲《Think About That》代表現實。
而其他4隻喺《R.O.S.E.》入面嘅歌就陸續發行。2017年10月6號，《Not My Ex》係專輯入面第二隻出嘅單曲，隻歌代表纏住，而第三隻單曲《Queen》喺2017年11月17號發行，代表賦權。
喺2018年5月，佢出咗第四隻錄音室專輯《R.O.S.E.》。呢隻專輯入面有四隻歌嘅標題係Realisations、Obsessions、Sex同埋Empowerment，之後用首字母縮略字寫做《R.
O.S.E.》。呢隻專輯同佢以前做嘅波普音樂曲風唔同，呢次轉做R&B風格。喺2018年9月，Jessie J宣佈佢會出第一隻聖誕專輯《This Christmas Day》，之後佢喺2018年10月26號出咗。
喺2018年12月，Jessie J確認佢會喺《The Voice Kids UK第三季》同Pixie Lott、Danny Jones同埋will.i.am以導師身份參加呢次節目。佢亦都喺Instagram直播度表示佢想寫多啲新嘅波普或靈魂音樂嘅歌。
喺2019年4月，Jessie J開始喺歐洲同亞洲開始佢嘅巡迴表演。佢喺Instagram度宣佈呢次巡迴演唱會嘅名叫《The Lasty Tour》，係為咗表揚佢嘅好朋友同保鏢Dave Last喺2018年12月過世，所以有「Lasty」呢個字。
克里斯，係俄羅斯出世嘅保加利亞歌手。佢從6歲開始入音樂行業，喺2014年參加過俄羅斯音樂選秀節目《俄羅斯兒童之聲》打入總決賽，就咁喺俄羅斯開始出名。2015年，佢又參加咗保加利亞版《X音素》攞到亞軍，喺保加利亞都出咗名，之後同保加利亞維珍尼亞唱片簽約。
佢喺2000年3月15號俄羅斯莫斯科出世。佢有俄羅斯同保加利亞嘅雙重公民權，佢自己嘅身份係「俄羅斯同保加利亞之間」，佢家族背景多元化。佢阿爸康斯坦丁係保加利亞人，阿媽紮吾列係哈薩克人，紮吾列喺1985年開始喺哈薩克斯坦去莫斯科留學，畢業後識咗康斯坦丁，兩人喺莫斯科組咗頭家。
佢好早就投身音樂事業。喺6歲時加入莫斯科兒童音樂團體Neposedy，入音樂界，喺俄羅斯全國演出。2011年，11歲嘅佢離開樂團，開始獨唱事業。之後佢參加咗幾個全國或國際音樂賽事。佢喺《兒童之聲》比賽攞冠軍，2012年喺《兒童新浪潮》入決賽，同年仲攞到《音樂學校》嘅第三名。
2014年，佢參加俄羅斯音樂真人騷節目《俄羅斯兒童之聲》第一季。喺節目佢加入2008年歐洲歌唱大賽冠軍季馬·比蘭嘅隊伍，最終進入呢季嘅總決賽成為六強參賽者之一，但喺總決賽第一輪之後出局。佢就咁喺俄羅斯慢慢出名，佢特別多謝比蘭畀佢嘅指導，話佢「激勵咗自己」，每個禮拜都挖掘出自己最優秀嘅潛力，認為同比蘭一齊做嘢係自己參賽嘅最大收獲。
佢雖然拎唔到冠軍，但佢嘅演出畀觀眾留低深刻嘅印象，有一班歌迷。11月，佢被邀請做聯合國兒童基金會嘅#想象計劃表演，係呢個活動入面唯一一位俄羅斯藝人。同年年尾，佢喺俄羅斯出咗單曲《聽雨》。第二年4月，佢喺俄羅斯同自己嘅伴舞團體KrisKrew一齊現場表演呢隻歌，佢嘅演出同舞蹈都有好評。
2015年8月，佢去保加利亞，參加個度嘅音樂選騷節目《X音素》第四季嘅海選。喺比賽入面，佢話自己係保加利亞人，所以夢想可以喺保加利亞都開創佢嘅音樂事業。佢喺比賽入面入到總決賽，最終攞到嗰季第二名。佢嘅屋企人喺賽後返到莫斯科，而佢獨自留喺保加利亞繼續學業同音樂事業。
《X音素》完咗冇耐，佢就同保加利亞國內最出名嘅唱片公司之一維珍尼亞唱片簽約。2016年9月，佢參加個度規模最大嘅音樂活動「好聲音歡樂能量巡演」，並喺索菲亞嘅巡演尾場現場演唱。2016年10月7號，佢出咗簽約後嘅首隻單曲《Ne si za men》，同時發佈單曲嘅音樂錄影。
呢隻歌出咗後連續兩個禮拜排喺保加利亞電台排行榜冠軍，即係電台播放次數最多嘅歌。單曲仲上埋保加利亞二十強單曲排行榜，喺個榜到五個禮拜，最高排第13位。之後又喺2017年1月13號出咗英文版本《女孩你俘獲了我》。
，佢仲同保加利亞說唱組合Pavell & Venci Venc'合作唱咗單曲《升級》，喺2016年11月25號出，單曲之後喺保加利亞電台排行榜入面連續14個禮拜攞第一，仲入埋保加利亞二十強單曲排行榜，最高排第13位。
2017年3月13號，保加利亞國家電視台宣佈克里斯代表該國參加當年嘅歐洲歌唱大賽，佢喺比賽入面唱《Beautiful Mess》。嗰陣佢未滿17歲，係嗰屆比賽入面最年輕嘅參賽者，亦係大賽歷史上首位喺2000年代出世嘅參賽者。
2017年歐洲歌唱大賽喺當年5月喺前一年冠軍國烏克蘭嘅首都基輔搞。3月尾，烏克蘭以「非法進入克里米亞」為理由唔畀俄羅斯參賽者尤利婭·薩莫洛娃入境。2014年3月，克里米亞脫離烏克蘭並入俄羅斯，烏方當呢樣係俄羅斯嘅侵略行為，喺11月頒布法令認定自俄羅斯進入克里米亞為非法，而薩莫洛娃之後喺2015年自俄方去克里米亞違反咗呢項法令，烏政府就咁唔畀佢入境參賽。
俄羅斯最終以退賽做回應。之後消息曝光克里斯喺2014年6月都曾自俄羅斯進入克里米亞搞演出，觀眾一度擔心佢同樣會咁樣而收到入境禁令而無法參賽。但烏克蘭邊境管理部門最終裁定佢冇違反烏克蘭法律，原因係佢去克里米亞嗰陣呢個法令仲未生效。
佢喺賽前已經畀觀眾同博彩公司睇好，博彩公司開出佢嘅奪冠賠率喺全部42名參賽者入面排好前。佢喺兩場半決賽嘅第二場出場，攞到403分，其中包括專業評委畀嘅199分同觀眾投票畀嘅204分，兩個分項得分同總成績喺嗰場半決賽都排第一，進入總決賽。
喺5月13號晚搞嘅總決賽，佢攞到專業評委打出嘅278分同觀眾投票打出嘅337分，兩項得分都排第二名，以615分嘅總成績僅次於冠軍葡萄牙參賽者薩爾瓦多·索布拉爾，攞到嗰屆賽事亞軍。呢個成績超越前一年攞到第4名嘅波莉·奇諾娃，係保加利亞自2005年開始參加呢項賽事以嚟嘅最好成績。
2017年，佢喺德國慕尼黑通過咗美國伯克利音樂學院嘅面試並被錄取。同年11月，佢喺中國三亞搞嘅2017年世界小姐總決賽現場表演。2018年，佢同其他9位歐洲歌手一齊攞到歐洲跨國界音樂獎，佢仲憑歌迷投票攞到嗰屆嘅公眾選擇獎。
佢喺蘇聯俄羅斯蘇維埃聯邦社會主義共和國莫斯科出世，但佢細個係喺希臘過嘅。佢阿媽係一個芭蕾舞舞者。1993年，佢老豆過世。佢阿媽於是決定帶全家移居回俄羅斯。但冇耐佢哋又返到希臘，並定居雅典。讀完書後，佢搬到薩拉托夫，同阿嫲一齊住。
2015年3月9號，官方宣布佢將代表俄羅斯參加《歐洲歌唱大賽》。2015年5月19號，佢嘅歌曲《眾聲》以182票喺第一場預賽中攞到第一名。2015年5月23號，《A Million Voices》以303票喺決賽中攞到第二名。
2019年1月，加盟湖南衛視《歌手2019》、為首位補位歌手，第11期競演因背部肌肉同腰椎嚴重受傷而缺席，之後喺突圍賽演唱《雨飄落在身邊》同《搖籃曲》以第二名突圍成功，喺4月12號未能晉級總決賽第二輪。
2019年1月，加盟湖南衛視《歌手2019》，喺第一輪踢館預選賽憑住《Fly》贏咗劉宇寧攞到正式踢館資格、為首位踢館歌手，喺第一輪踢館賽憑住《Apologize》一曲以第四名踢館成功，喺第二輪淘汰賽遭到淘汰，之後喺突圍賽演唱《觀心閣》以第八名突圍失敗。
2019年1月，加盟湖南衛視《歌手2019》，喺第一輪踢館預選賽憑住《Fly》贏咗劉宇寧攞到正式踢館資格、為首位踢館歌手，喺第一輪踢館賽憑住《Apologize》以第四名踢館成功，跟住喺第二輪淘汰賽遭到淘汰，之後喺突圍賽演唱《觀心閣》以第八名突圍失敗。
麴，又叫做麴糵，釀酒嗰時又叫做酒母，係米、糯米、小麥、大麥、黑麥、燕麥、豆類等糧食作物，同埋外皮碾磨而成嘅白色粉末米糠或麥麩受到麴黴菌等微生物感染，經發酵令到微生物有效繁殖而得到嘅產品，廣泛應用於白酒、黃酒、清酒、醋、醬油、甜麵醬、濕倉普洱茶、味噌、泡盛同醪糟等發酵食品中，係東亞、東南亞同喜馬拉雅地區特有嘅發酵技術。
中樂，即中國音樂，港澳人叫中樂，星馬人叫華樂，內地人叫民樂，台灣人叫國樂。對於何謂中國音樂，並冇清楚嘅界定，可以指一切華人玩嘅音樂，但係亦經常專指漢族嘅傳統音樂。中樂嘅歷史悠久，現存最早嘅中國樂器係新石器時代嘅骨笛。
周朝開始有八音，根據樂器嘅材料分成八類，包括金、石、絲、竹、匏、土、革、木，而其中古琴、古箏、瑟、笙同編鐘等等都係呢個時期嘅樂器，有唔少係由帝皇嘅陵墓考古發現嘅。而現存最早嘅樂譜係源自晉朝嘅古琴曲碣石調幽蘭。
中國音樂大致上可以分為器樂、民歌、說唱、戲曲四大類，器樂方面，有江南絲竹、廣東音樂等等。中國音樂同詩詞嘅關係好密切，宋詞、元曲都係可以唱嘅，而用唱歌來講故仔嘅音樂，就叫做「說唱」，好似而家仍然流行嘅蘇州彈詞、東北二人傳等等。
到咗明朝，開始有戲曲，係一種唱做唸打結合嘅表演藝術，早期嘅有崑劇，後來發展成京劇、粵劇、秦腔、黃梅戲等等。中國各地都有唔同風格嘅民歌，例如山西嘅信天遊，福建嘅採茶歌等等。除此之外，各個民族好似維吾爾族、蒙古族、藏族等等都有自己嘅民族音樂。
根據古代文獻記載，遠古嘅音樂結合歌、舞、樂。葛天氏氏族有所謂“三人操牛尾，投足以歌八阕”既樂舞。而樂舞，又同祭祀有關。據說黃帝氏族以雲爲圖騰，佢哋嘅樂舞就叫做《雲門》。《呂氏春秋》曾記載塗山氏之女曾作「候人歌」，歌詞只有一句「候人兮猗」，係比較早有記載嘅中樂。
西周嘅宮廷開始有「䄚樂制度」。春秋時儒家以詩、書、禮、樂、易、春秋為六經，其中樂經係比較早嘅音樂論述著作。中國古代「詩歌」係唔分嘅，文學同音樂嘅關係密切。現存最早嘅詩歌集係詩經同楚辭，其中嘅詩歌都係配有曲調，口頭傳誦，而漢代嘅官方詩歌集成，就叫《漢樂府》。
魏晉南北朝中樂開始受到西域嘅影響，喺絲綢之路中途嘅敦煌有好多石窟，有唔少魏晉以至隋唐嘅壁畫同埋文物保留咗落黎。其中壁畫顯示咗飛天反彈琵琶嘅圖畫，證實曲項琵琶由西域傳入，同中國嘅阮咸互相影響而逐漸發展成今日嘅琵琶。
唐宋嘅文人士大夫好多都會學習「琴棋書畫」四藝。而當時嘅唐詩、宋詞亦都可以吟唱。唐朝嘅宮庭雅樂吸收咗唔少西域文化，同時亦影響到韓國同日本嘅雅樂。喺宴會嘅時候會演奏燕樂，例如相傳由唐玄宗創作，楊貴妃表演歌舞嘅霓裳羽衣曲，後來由宋代詞人姜夔收錄。
樂手嘅社會地位唔高，只係供貴族娛樂嘅「伶人」。唐朝有教坊，教坊入面嘅藝妓亦會學習音樂。唐朝著名伶人有李龜年，佢個名經常被同時期嘅詩人提及。受到北方遊牧民族影響，呢個時期開始出現拉弦樂器奚琴，佢後來慢慢演變成今日嘅胡琴。
明清係戲曲發展最興旺嘅時期，最著名嘅崑劇有湯顯祖嘅牡丹亭、洪昇嘅桃花扇、孔尚任嘅長生殿等等。呢個時期亦出現好多古琴嘅流派，文人整理咗好多樂譜，呢種編訂樂譜嘅過程叫做「打譜」，著名嘅古琴譜有明朝嘅神奇秘譜、清末民初嘅梅庵琴譜等等。
中樂喺清末民初開始受到西方音樂影響，一方面傳統嘅合奏好似江南絲竹、廣東音樂繼續發展，最著名嘅街頭音樂人有華彥鈞，而另一方面劉天華就借用咗唔少小提琴嘅創作手法去寫二胡樂曲同埋練習曲。中樂亦開始吸收西方樂隊嘅概念，逐漸發展出今日嘅中樂團。
中國共產黨上台之後，初期大力推動民樂，其中作曲家及指揮家彭修文寫作好多大型中樂作品，對中樂交響化有深遠嘅影響。文化大革命時期，好多音樂被禁止上演，除咗江青指定既樣板戲不停咁演，包括所謂嘅現代實驗京劇紅燈記、芭蕾舞劇紅色娘子軍等等。
文化大革命過後，新一輩唔滿足於舊派嘅風格，好多出國留學嘅文革後第一代中央音樂學院畢業生好似譚盾、陳其鋼等等，成為著名嘅前衛作曲家，寫咗好多被稱為「中國新浪潮」嘅新音樂。同時間，台灣同香港亦發展出自己嘅中樂團，同埋有好多新嘅中樂作品。
中國古代音樂經常被認為屬於五聲音階體系，五聲音階上嘅五個音稱爲五聲，即宮、商、角、徵、羽，大約相當於西方嘅「do、re、mi、so、la」，並且同五行對應。但其實重可以有變徵、變宮，加起來就係七聲音階。
粵曲同唔少地方音樂用工尺譜，工尺譜嘅七個音係合、士、乙、上、尺、工、反，相當於西方嘅「so、la、ti、do、re、mi、fa」，但乙音比西方嘅 ti 音略低，反音比 fa 音略高。而中國周代嘅編鐘已經有十二律，即係黃鐘、大呂、太簇、夾鐘、姑洗、仲呂、蕤賓、林鐘、夷則、南呂、無射、應鐘十二個音，音同音嘅關係以三分損益法計算出來。
中國古代音樂喺節奏上比較少規範，好多時只係標記板眼，即重拍同輕拍，而拍子同拍子之間嘅音，容許樂手自行決定長短。樂手亦可以自行加上裝飾音，俗稱「加花」。由於每個樂手加嘅花唔一樣，出嚟嘅合奏效果學名叫做「支聲複調」，即同時間樂手加以唔同嘅裝飾音去演繹同一個旋律。
由魏晉南北朝開始，中國透過西域同外國嘅交流，主要由中東國家同印度傳入咗大量樂器，源於其它民族嘅樂器好似筚篥、琵琶、胡琴等等大量爲中樂吸收，逐漸融合而成中樂嘅一部份。而今日中樂團嘅樂器，唔少係參考西方古典音樂樂團發展出嚟，好似加鍵嗩吶、革胡、低音笙等等都係古時冇嘅，雖然方便演奏半音，容易轉調同埋左樂隊嘅低音，同時亦改變咗中樂本來以小型合奏為主嘅傳統。
Hip hop1係一種音樂品種，最先喺1970年代美國紐約嘅非洲裔、加勒比海裔、拉丁美洲裔美國人社群裏面孕育出嚟。屬於後現代藝術，佢集合咗功夫電影、黑人劇場、放克音樂、同好多流行文化元素，再根據唔同藝人個性同社會背景，而發展出唔同時代嘅hip hop文化。
但係由於舊城區逐漸沒落，商業重心同埋市政核心東移，以及大量來自臺灣中南部嘅外來人口聚居喺周圍衛星市鎮，今日稱臺北嘅意義，有時泛指包含臺北市與臺北縣、基隆市在內嘅大臺北地區。不過就行政區劃嚟講，「臺北」通常係指臺北市。
一九七〇年，寶麗金要喺香港開公司，三月十七號，成立寶麗多有限公司，英文名Polydor Limited。一九七一年，買咗香港嘅鑽石唱片。唔少當紅歌手以寶麗多個名出碟，好似許冠傑咁。一九七九年，二月九號，公司轉名寶麗金唱片有限公司，英文名PolyGram Records Limited，三月二號，加埋唐字名，開始用寶麗金名義出碟。
張衞健讀過聖芳濟書院，香港中學會考考到6分。1984年參加無綫電視同埋華星唱片合辦嘅新秀歌唱大賽攞到金獎，幾年之後同拍拖五年嘅女朋友江欣燕因性格不合而分手，令佢下定決心一年之內要有自己嘅屋。1990年，無綫電視安排張衞健夾埋劉錫明、林文龍、陳嘉輝合組成太陽之子力捧，同期重有由黎美嫻、梁佩玲、陳珮珊同埋胡櫻汶合組成嘅海之女。
1991年，張衞健首次擔正演出電視劇《老友鬼鬼》，一砲而紅，華納唱片重推出佢首張個人粵語專輯《真真假假》，唱片大賣又上咗各排行榜冠軍。結果張衞健真係喺一年內有自己嘅屋，而佢亦仿傚日本女子組合CoCo改編遊戲音樂。
1996年張衞健演出無綫電視劇《西遊記》再次人氣急升，其後因為喺無綫電視累積返嚟嘅演出經驗而轉戰臺灣。喺Big Four香港演唱會度，張衞健嘅Talk show都有講過曾經因為《西遊記》續集嘅片酬同無綫電視出現分歧。
有人對張衞健話「唔好以為你做咗馬騮你就叻嗮，如果你塊面冇黐到毛，你唔值錢咖！」好傷人嘅一句話。當張衞健喺內地拍嘅《少年英雄方世玉》同埋《小寶與康熙》令佢喺香港又再爆紅嘅時候，佢返到香港又諗起當年嗰句「你張衞健冇黐到毛嘅話係不值錢咖」，所以就決定以後唔單止唔黐毛，重剃埋頭髮。
2010年10月18號凌晨3點幾，張衞健嘅微博帳號畀黑客盜用，並冒充佢嘅身份發佈患咗末期胃癌同埋同老婆分開嘅假消息，搞到一眾藝人朋友包括蘇永康、許志安等等受騙而紛紛留言安慰。後尾周柱輝喺佢微博發佈訊息，指已經問過張衞健本人證實佢個戶口畀人盜用。
另外，許志安同埋梁漢文亦即時聯絡張衞健，經查證之後再次確認。期間一名自稱Hacker.H嘅黑客利用張衞健嘅微博帳號高調承認佢嘅所為。最後張衞健攞返佢個帳號，並即時喺微博度確認自己帳號被盜。今下所有相關訊息已經刪除咗。
張衞健老頭行船，長時間喺出面做嘢，搞到倆仔爺關係平淡。有兩個細佬。中學時期，張衞健老頭有外遇，同佢老母分開。由於屋企嘅經濟情況，張衞健要放棄學業，由17歲孭起「長兄為父」嘅責任，擔起成頭家嘅經濟費用。
BOY'Z係一隻香港地區嘅樂隊，呢個樂隊係英皇娛樂屬下嘅其中一個男子音樂組合樂隊，呢個樂隊係喺2003年嗰陣攞咗「男版Twins」嘅旗號嚟入咗去娛樂界，喺2005年嗰陣改咗一次名，嗌SUN BOY'Z，之後無耐又多咗2個成員出嚟。
諸侯係中國封建制度時期，對於封地君主嘅一個稱呼。佢哋嘅封地叫做諸侯國，完全由周天子分封。而且所有嘅諸侯王同皇帝一樣，爵位都係採用世襲制度。基本上按照唔同嘅官職，可以細分做公、侯、伯、子、男五種。另外，名義上效忠中央朝廷，但實際上獨立嘅地方官員亦都會被叫做「諸侯」，例如漢末三國就有「挾天子以令諸侯」嘅講法，小說《三國演義》入面亦將聯合討伐董卓嘅地方官員叫做「十八路諸侯」。
馬鞍山曾經發現過新石器時代晚期同埋南宋時期嘅文物。發展新市鎮之前，哩笪地方重係一個細村仔，村民主要從事農業、漁業呢啲傳統鄉村經濟活動。之後近代嘅日本企業嚟到呢度去開採啲磁鐵礦，令到馬鞍山成為工業重鎮，鼎盛嗰陣有幾千個工人喺呢度住。
但去到七十年代，因為石油危機同埋新市鎮嘅發展，導致開礦嘅成本大增，再加上香港政府決定要開發馬鞍山變做新市鎮，礦場卒之喺1976年倒閉。馬鞍山新市鎮嘅發展開始喺1980年，經過幾十年嘅努力，馬鞍山已經變咗做有大把屋邨、商場嘅大型住宅區。
馬鞍山喺沙田區嘅東北面，同沙田本來嗰區就用梅子林路做分界線。同埋，馬鞍山喺馬鞍山雙峰嘅西面，佢起喺吐露港同馬鞍山之間嘅嗰條地帶上。佢北面可以去到烏溪沙嗰邊，南面去到大水坑。仲有，馬鞍山以東同埋西貢北嘅十四鄉相鄰。
喺抗日戰爭期間，西貢地區高低起伏嘅山巒同埋眾多嘅海灣，掩護住港九獨立大隊嘅游擊戰士，襲擊日軍，拯救香港人。呢個游擊隊喺多次突襲同搶救行動中立下功績。西貢斬竹灣有座「抗日英烈紀念碑」，標誌住西貢居民同抗日歷史之間嘅密切關係，而「港九獨立大隊老游擊戰士聯誼會」嘅成立，亦都確定咗西貢抗日老戰士嘅貢獻。
西貢係個都市同郊區共存嘅社區，但都市化對西貢傳統居民就產生咗好大嘅衝擊。隨著1960年代香港漁、農業日漸衰落，好多年青嘅村民搬咗出市區，甚至國外生活，好多村落都只淨低一啲老人家，同一啲由市區搬入嚟嘅租客。
不過移民外國嘅同喺市區搵食嘅村民都同留返喺村入面住嘅親人，保持住緊密嘅聯繫，每逢喜慶、節日同神誕活動都會返嚟參與慶祝活動。因為咁，喺西貢地區傳統嘅地方文化仍然發揮住重要嘅凝聚力量，並且具有連繫城鄉嘅作用。
青衣門好似曲尺咁，北面成東西向，東面呈南北向，中間屈過荃灣。洋面由青衣西北面入，迎向馬灣、雞踏門、急水門、龍鼓水道，洋面北面近大陸汀九處起，過荃灣，過牙鷹洲門仔塘後屈折，再過青衣塘，過青洲，到擸𢶍灣、春花洋出。
到二十世紀六十年代，中國大量難民逃難去香港，香港人口暴增，必要大興土木，開山填海，青衣門日漸收窄，尤其為荃灣新市鎮同葵青貨櫃碼頭。荃灣固然有填海，而葵涌一邊，本為鄉郊擸𢶍灣，率先填平，一直到青洲芒洲，七十年代完成。
到九十年代，貨櫃碼頭要拓展，起公園，船廠等，填平荔枝角灣，美孚新邨對出洋面，填到昂船洲。之後再填埋青衣東南岸，做貨櫃碼頭，春花洋收窄，青衣門伸到去昂船洲對出。貨櫃碼頭，亦改名葵青貨櫃碼頭。此時青衣門上，有好多條橋落成，第一青衣北橋。
中西區係香港十八區之一，地處香港島西北沿岸，背山面海，東起金鐘，西至堅尼地城，北面係維多利亞港，南面係太平山頂，其中青洲門間有大、小青洲，離遠望見汲水門。開埠前香港人多數住喺中西區，早期群帶路得50個人，而石塘咀石礦場得25個人。
中西區有好多舊建築，印證舊英國殖民時代。其中中區有總督府、高等法院、中央裁判司署、域多利監獄、中央警署、維多利亞軍營、三軍司令官邸，而喺西區，有摩星嶺炮台、龍虎山炮台、卑路乍炮台咁。舊時英國佬將雅賓利道以東愛嚟軍用，西便山坡就愛嚟政用，重改名政府山。
域多利城，又叫香港城，亦有寫維多利亞城、維多利亞市，減筆維城，《香港雜記》譯做域多厘城，係香港一城，係香港市區之始。1841年，鴉片戰爭期間，英國人響香港島西北岸時起。開頭叫君士丹，到1893年，先改用英女皇域多利起名。
1963年開始編成嘅法定分區，係香港現時嘅基本分區。而法定分區，就係香港人地址上嘅分區，香港政府部門，好似規劃處、消防局，都係參考法定分區來行政。好似香港立法會，區議會分區都係基於法定分區而編成。好似1995年嘅立法會分區，港島中區，就係而家區議會灣仔區同埋東區西面嘅結合。
而家跟港鐵站名而成嘅通俗分區，好似天后、炮台山同埋彩虹，無經過立法而成，只係口頭上嘅稱呼，唔可以用喺正式文件上面。由1963年起各年的香港年報，以下係1963年嘅法定分區，而法定分區或有變動，但亦會印喺香港年報上。
九龍東北鑽石山同牛池灣都係區，不過因為佢重係半鄉郊，所以歸做地方。鑽石山同黃大仙以沙田坳道為界。而牛池灣西界係五百呎等高綫。重有黃大仙、九龍塘、石硤尾三區以北劃做龍翔道地方。當時九龍灣重填緊海，未成一區。
鐵路方面，港鐵南港島綫依家服務緊呢一區入面嘅海洋公園、黃竹坑同埋鴨脷洲，分別係海洋公園站、黃竹坑站、利東站同海怡半島站，南港島綫喺南區以外嘅唯一一個站喺金鐘站，搭客可以喺度轉港島綫、荃灣綫、東鐵綫抑或係其他交通工具往來各區。
太平山係香港一山，但範圍唔太確切。一說係扯旗山，一說香港島西北各山，包括扯旗山在內。《香港雜記》有云，太平山四約，上環有太平山街。太平山約莫係西營盤、上環到中環對上嘅山，尤其係上環。而家坊間多數用「太平山」去稱呼扯旗山。
因爲山名，來歷不明，所以坊間就有傳說。太平山同扯旗山係有段古。話說香港曾經海賊倡厥，香港島係巢穴。佢哋見有船駛近，就上山頂扯旗爲訊，通知同黨出動打劫。後尾海賊畀朝廷招安，又或被滅，咁就太平返晒，就叫太平山。
涌尾，英文直譯士丹頓灣，係指香港南區香港仔東面同黃竹坑西面之間嘅一笪地方，舊時係香港仔艇家嘅其中一個聚居點，經過1970年代填海，而家變成香港仔警署、香港仔網球及壁球中心同逸港居等建築。2016年，近明渠出口一帶新起嘅寵物公園獲命名做「黃竹坑涌尾寵物公園」，令「涌尾」呢個地名得以重見天日。
依家青洲有屠場、新福利公司總部同維修車廠、青洲自來水廠、澳門工藝有限公司同澳門僅存嘅木屋區青洲坊。青洲山西面喺21世紀初填海成為珠澳跨境工業區，區內有特殊口岸連接珠海，澳門南粵批發市場喺嗰度有批發市場。
新填地係指揼沙石等入水，填成地。填嘅水可以指海、湖、或者江。世界近海各埠各城，多數有填海。古時亦有圍堤造田，尤其喺淺灘，久而久之變成大片新填地。亦有抽乾澤地，雖然無新地，但將爛地變成人用得嘅地，都算係新填地嘅一種。
現今造地係土木工程一範，填地方法首先圍起要填嘅水域，跟住用大石或水泥，加較碎沙石填塞。填地目的多數為咗經濟，擴展海邊地。亦有為清垃圾而填地，尤其係裝修、舊樓重建、工業廢料。工程亦要注意防漏，以免沙泥等污染水域。
喺1963年、1986年、2002年同2011年嘅羊城八景入面分別攞咗「白雲松濤」、「雲山錦繡」同「雲山疊翠」嘅名，其中「雲山疊翠」係攞過2次。呢間公園嘅正門喺廣園中路同廣園東路嘅交界，附近冇幾遠就係麓湖公園同雲臺花園。
而家嘅白雲山有8個景區，分別係明珠樓、摩星嶺、三臺嶺、鳴春谷、飛鵝嶺、雲臺花園、麓湖公園、天南第一峰、能仁寺、碑林、九龍泉、蒲谷、柯子嶺、濂泉。喺正門附近重有白雲索道嘅纜車站喺度，遊客可以坐纜車去到山頂。
桃花澗係白雲山北邊，梅花園門崗附近嘅一個景區。喺1960年起好，佢按咗東晉時期，陶淵明嘅《桃花源記》嘅諗法而搞出嚟。呢個園區重係雲山八景入面，有「桃園報春」嘅名。其中，明珠樓就喺呢嗰景區入面。附近重有條路可以去到孖髻嶺同元下田、握山村同永泰嗰邊。
天南第一峰係山頂公園嘅其中一個景區，嗰度嘅原名係「鄭先岩」。相傳喺秦朝尾，鄭安期方士喺呢度住咗之後。有一次上山搵菖蒲結果唔小心跣咗落山，咁啱山崖邊有堆白鶴即刻救咗佢，兜均成個白雲山之後就向東飛走咗。後嚟啲人為咗記得佢，先至喺而家嘅雲岩嗰度整咗間「鄭先祠」，重將每年七月廿四定咗係「鄭先誕」。
摩雲上山路仔係白雲山西邊嘅一條風景路，從鳴泉居度假村同雲溪生態公園之間嘅路開始，一直去到山頂嘅摩星嶺嗰度。全長2889m，條路超多彎兼多梯級。半佬可以見到好多樹同野花、雀仔叫同溪流啲水聲響度。據估計，嗰度有6500負離子/m³嘅空氣響度，真正係「山幽水靚，林綠氣清」嘅感覺。
其實呢條南北走向嘅馬路係以前起緊麓湖公園嗰時順便搞出嚟嘅，喺麓湖公園開園嗰時就開通咗。而東西走向嗰橛喺1995年之前，曾經係從麓景路去到恆安路嗰頭。但到咗1995年春，廣州市政府為咗解決城區馬路嘅斷頭路同下塘地區馬路塞車嘅問題，先至將馬路延長到而家嘅下塘西路嗰頭，而工程重將下塘西路入面嘅一個巴士總站取消咗，最後東西走向嘅道路延長工程喺1997年搞好。
2011年11月7號，廣州市政府為咗打造廣州嘅傳統文化名城，結果喺東濠涌一期完工之後嘅第二年，率先喺呢條馬路嘅登峰地區附近揭蓋復涌嘅工程。受到工程嘅影響，呢條馬路甚至重變咗北向南嘅單行線成3年咁耐，同時部分巴士總站都搬走埋。
雖然呢條馬路大多數都喺內環路嘅橋底，得返麓湖路嘅東邊嗰橛冇內環路經過。而呢條馬路南邊黐住邊嘅係條火車軌。而麓景路嘅西邊就係一個大嘅貨運場，加上童心路嗰頭唔可以好直接噉去到呢條路入面，所以交通方面都比較冷清。
其實呢間學校喺1929年嗰時由私立大中中學同埋嘉應中學合併而成，喺啱啱成立無耐，由於校舍分得比較散，加上校本部同高中部都喺仰忠街，而初中部就喺聚賢坊同榨粉街嗰邊，嗰時由於學校冇乜錢搞到幾乎冇乜嘢嚟辦學，但係由於佢哋有幾慳就用得幾慳，結果俾社會人士讚，而有好多人入嚟嗰度讀書。
喺抗戰嗰時，由於學校分佈得比較散，加上校址成日變。喺1937年7月9號俾蘿蔔頭炸嗰陣，當局要求各大中學搬出廣州嚟避開啲蘿蔔頭，而私立大中中學喺南海縣九江鎮嗰度搞分校。嗰時由於喺廣州小北嘅大中中學係一篇鄉下嘅地區，所以就繼續開課，但由於俾日本仔猛咁搞搞震，時開時停，搞到佢哋有時去九江嘅分校嗰度上課避難。
香港大中中學重派咗校長嚟赤坎度搞校務，後嚟日軍霸咗香港之後先至將香港大中中學停辦咗。而開平嗰邊嘅赤坎大中中學雖差唔多淪陷，但佢哋重係繼續上課。喺1942年3月3號日軍殺到開平赤坎之後，赤坎大中中學就搬到陽春縣嘅河朗墟入邊。
呢間酒樓喺1928年，由嗰時嘅商會會長鄒殿邦同官僚太太一齊夾手搞。由於嗰時小北路係廣州嘅北邊鄉下地區，加上啲人去白雲山成日經過嗰度，於是上山啲人好自然噉去北園酒家度食飯，人稱「山前食肆、水尾茶寮」。雖然1938年因廣州淪陷而執笠，但1947年由楊仁輔同原北園營業部長陳兆棠、廚師劉蘇、黃珠庭一齊集股開合德公司，請返之前北園嘅原班人馬嚟重頭開檔。
1956年，由於中國內地公私合營，結果嗰時嘅市長朱光話整大間北園，重寫埋「北園」嘅招牌，變成廣州第一間園林酒家，喺1993年同1998年分別評爲中華老字號同國家特級酒家。到咗2006年底就轉畀東悅酒家集團，之後喺2007年2月3號結業裝修，行高檔路線，2008年9月28號重新開放。
大明洪武年間，由於廣州城擴建，將之前喺芳草街一帶嘅東城街搬到而家越秀北、中路一帶，重喺豪賢路整咗北城墻。而東城墻重喺而家越秀路一帶，重喺越秀中路同中山四、三路交界位整咗大東門。嗰時為咗加強城市嘅防禦能力而開多咗三個門。
大清尾時，由於嗰時民眾反映話行一段路撞到成10幾米高嘅城墻，加上開放時間只限每日朝早六點到晚黑九點，入廣州城啲人好多時都排長龍，從而加劇咗要推冧城墻嘅講法。廣東諮議局聽到民眾反映熱烈之後，民國2年2月開咗大會議通過咗拆除城墻嘅決議，但嗰時冇乜錢而嗌咗好多坐緊監啲疑犯去拆而導致工期太慢。
由於廣州拆城墻時俾市政公所時期班友搞咗好多蘇州屎同手尾，程天固先搵咗拆城墻啲承建商一齊傾過，重訂埋合同，要喺限期內清嗮啲手尾。而空出嚟啲地等城建班人馬規劃好新路之後，將路基兩邊啲地變賣或由拆城啲商人承包做之後嘅清手尾啲收入。
東華東、西路兩邊有好多舊樓同騎樓，亦有唔少嘅細型餐廳，好似拉腸鋪、甜品鋪、麪檔噉。而東華南、北路爾兩條路喺2000年嗰陣先至整闊咗，條馬路嘅上面主要係有條內環路響度，附近重有內環路嘅上落出口。喺未起好江灣大橋同內環路之前，東華北路係屬於東湖路嘅一部分。
番禺區政府響2006年起撤銷魚窩頭鎮，將佢個行政區拼埋入東涌鎮。之後，今日東涌鎮除咗管原本嘅石基、大穩、東涌、南涌、東導、官坦、石排、慶盛、三沙、沙公堡之外，就管埋魚窩頭鎮嘅魚窩頭村民委員會同社區居民委員會。
因為地球自轉軸唔係同公轉平面垂直，所以赤道平面同黃道平面唔係平行，佢哋之間嘅夾角有成23°27' ，因為咁就叫做地軸傾斜。兩塊面做成嘅相交綫連住春分同秋分。地球望上去，太陽響南變響北，就叫做春分，響牡羊座上面。
十六進制係逢16進位嘅進位制，主要係電腦用，用喺電腦嗰陣會用到 0 到 9 十個數字同埋 A 到 F 六個字母記數，A 至 F 分別代表 10 至 15，唔分大細楷。電腦用係因為兩個十六進制數字啱啱就係一個位元組，啲數寫出來亦唔會太長。
中國政府，同埋部分中國人，認為中國執法機關不過係審查網絡中有害信息，同限制違反中國「法律」嘅內容。但有好多人質疑佢哋嘅目的同標準，認為佢唔係為保護兒童同社會安全，而係為咗封鎖新聞言論，侵犯咗言論自由同基本人權，犯咗國家法律同埋國際法。
截至2004年底，中國互聯網用戶有9400萬。中國網民喺屋企上網嘅人數喺世界上嘅排名喺美國之後，排世界第二。中國人上網主要係閱讀信息、玩網上遊戲、網絡交流同交往、收寄電子郵件，利用網絡做生意嘅人數亦穩步增加緊。
中國嘅互聯網用戶正以每月5%至6%嘅速度增長，大陸網民人數好快將達到人口嘅四分之一，或者微微超過2億5千萬人左右。有部分專家認為「對於個人通訊同特別係來自海外嘅信息，從建立互聯網嘅第一日起，中國大陸政府就開始咗網絡審查。
各級人民政府及有關部門要採取積極措施，在促進互聯網的應用和網絡技術的普及過程中，重視和支持對網絡安全技術的研究和開發，增強網絡的安全防護能力。有關主管部門要加強對互聯網的運行安全和信息安全的宣傳教育，依法實施有效的監督管理，防范和制止利用互聯網進行的各種違法活動，為互聯網的健康發展創造良好的社會環境。
從事互聯網業務的單位要依法開展活動，發現互聯網上出現違法犯罪行為和有害信息時，要採取措施，停止傳輸有害信息，並及時向有關機關報告。任何單位和個人在利用互聯網時，都要遵紀守法，抵制各種違法犯罪行為和有害信息。
人民法院、人民檢察院、公安機關、國家安全機關要各司其職，密切配合，依法嚴厲打擊利用互聯網實施的各種犯罪活動。要動員全社會的力量，依靠全社會的共同努力，保障互聯網的運行安全與信息安全，促進社會主義精神文明和物質文明建設。